
MBI KËRKESËN E SHOQËRISË KESH SHA PËR ALOKIMIN E KAPACITETEVE TË INTERKONJEKSIONIT PËR MUAJIN DHJETOR 2012

Në mbështetje të nenit 8 pika 2 germa “ç” paragrafi “ii” dhe 9 të ligjit nr. 9072, datë 22.5.2003 “Për sektorin e energjisë elektrike”, të ndryshuar, pikës 7 germa “b” të Modelit të Tregut të Energjisë Elektrike, të miratuar me vendimin e Këshillit të Ministrave nr. 338, datë 19.3.2008, të ndryshuar, si dhe kapitullit X pika 2 të Rregullave të Tregut Shqiptar të Energjisë Elektrike, të miratuara nga ERE me vendimin e Bordit të Komisionerëve nr. 68, datë 23.6.2008, Bordi i Komisionerëve të ERE-s në mbledhjen e tij të datës 15.11.2012, pasi shqyrtoi kërkesën e shoqërisë KESH sh.a. nr. 5024 prot. datë 12.11.2012, si dhe relacionin e Drejtorisë Juridike dhe e Mbrojtjes së Konsumatorit dhe Drejtorisë së Licencimit dhe Monitorimit të Tregut, 
konstaton se: 
- Nivelet e rezervës hidrike në kaskadën e lumit Drin, si dhe basenet e tjera të heceve që operojnë në vendin tonë, nuk janë në nivelet optimale për të siguruar një furnizim të vazhdueshëm për muajt në vijim. Nga raportimet periodike të bëra pranë ERE-s, rezulton se niveli i hidrocentralit të Fierzës është 269 metra.
- Vendimi i Këshillit të Ministrave nr. 633, datë 3.10.2012 lejon KESH sh.a. që të bëjë importet e energjisë elektrike për furnizimin e konsumatorëve tariforë dhe mbulimin e humbjeve në sistemin e shpërndarjes.
- Prodhimi vendas i energjisë elektrike nuk plotëson kërkesat për energji elektrike të konsumatorëve tariforë.
- Në rekomandimin e datës 19.7.2012, Sekretariati i Vjenës, me qëllim që të sigurohet furnizimi pa ndërprerje i konsumatorëve tariforë ka konsideruar të mundshëm alokimin e kapaciteteve subjektit mbartës të detyrimit për sigurimin e energjisë elektrike për konsumatorët tariforë, jashtë ankandeve vjetore/mujore.
Për gjithë sa më sipër, Bordi i Komisionerëve të ERE-s 

Vendosi:

1. OST sh.a. t’i alokojë me të drejta të siguruara pa pagesë shoqërisë KESH sh.a. kapacitetet e lira ndërkufitare të interkonjeksionit për muajin dhjetor 2012, në drejtim importi, për kryerjen e importit të energjisë elektrike për furnizimin e konsumatorëve tariforë.
2. OST sh.a. t’i alokojë me të drejta të siguruara, në bazë të pagesës së vlerës së ankandit vjetor, furnizuesve të kualifikuar kapacitetet e lira ndërkufitare të interkonjeksionit për muajin dhjetor 2012, në drejtim importi, në sasinë që i korrespondon proporcionalisht kontratave që kanë për furnizimin me energji elektrike të konsumatorëve të kualifikuar dhe që nuk mbulohen nga kapacitetet e alokuara në ankandin vjetor furnizuesve të kualifikuar. 
3. Drejtoria Juridike dhe e Mbrojtjes së Konsumatorit të njoftojë shoqëritë KESH sh.a., OST sh.a. dhe “CEZ Shpërndarje” sh.a., për vendimin e Bordit të Komisionerëve. 	
Ky vendim hyn në fuqi menjëherë. 
Ky vendim botohet në Fletoren Zyrtare.

KRYETARI
Sokol Ramadani
